Sæunn Oddsdóttir á Steinum í Stafholtstungum lánaði hest sinn Baldur til hestaferðar fyrir um þremur árum síðan en gekk erfiðlega að fá hann aftur . Lánshafinn þóttist ekki finna hann í girðingunni hjá sér og neitaði að leyfa Sæunni að leita í haganum . Eftir um þriggja ára baráttu við að fá hestinn tilbaka komst hún að því að maðurinn hefði látið örmerkja hestinn , breytt nafni hans , rangættað hann og selt hann til Þýskalands þar sem hann er enn í dag enda er bannað að flytja hesta hingað til lands vegna smithættu . „ Ég gat bara ekki þolað að láta þetta eiga sig , ” segir Sæunn , en hún hefur fengið hest sinn bættan eftir nokkuð hark . Maðurinn sem fékk hann lánaðan hafði selt hann haustið sem hann fékk hann lánaðan að hestaferðinni afstaðinni . Það sem varð honum að falli var að sú ætt sem hann hafði gefið upp fyrir hestinn getur ekki gefið af sér bleikálótt afkvæmi líkt og Baldur . Sæunn segir að ef þessi óprúttni aðili hefði haft vit á því að segja að hesturinn væri undan einhverjum hesti í stóði sínu , sem hann hefði síðar étið , þá hefði ekki verið hlaupið að því að finna Baldur . Kaupandi hestsins í Þýskalandi samþykkti síðar að tekið væri DNA stroka til ætternisgreiningar og staðfestu niðurstöður hennar svo ekki verður um villst að þarna var hesturinn Baldur á ferð . Ítarlega er fjallað um málið í viðtali við Sæunni í nýjasta tölublaði Skessuhorns sem kom út á miðvikudag .